Odhalenie

Odhalenie je treťou knihou zo série Mariotovi dediči.

Popis
Keď Mija na konci druhej časti série Mariotovi dediči odchádzala z Magradu, uvedomila si, že s Miseagom stoja ešte len na začiatku cesty. Proti vlastnej vôli pomohla Mariotovi stať sa neporaziteľným, hrozí vypuknutie vojny a dediči teraz letia s priateľmi do Polisu, aby to oznámili Hlave Spoločenstva. Netušia však, že aj Henrich Arabes má pre nich novinky, ktoré výrazne zasiahnu do ich životov. Ako prijmú obávaných dedičov v novej škole? Kto je tá záhadná prenasledovateľka, čo ich neustále pozoruje? A prečo sa ich niekto pokúša napadnúť? Dedičov čakajú nové dobrodružstvá v Čiernej more, na Maškarách či vo Vodnom zámočku. Podarí sa im opäť vyviaznuť so zdravou kožou? A dokážu sa vyrovnať s problémami, ktoré doteraz nepoznali? Lebo Mija a Miseag zisťujú, že napriek svojej veľkej moci zostávajú v jednej oblasti aj oni dvaja úplne bezmocní...

Zaujímavosti

 * Krstnou mamou tretej knihy je autorkina sestra, ktorá jej zároveň pomáhala s úpravami rukopisu.
 * Kniha je venovaná autorkinej rodine, bez ktorej by bol jej svet ako „Aldo bez misky“. Nemá tým na mysli Aladára, šéfa čarodejníckej mafie, ale svojho veľmi tlstého psa.
 * Predpokladaný počet strán tretej knihy bol iba 250.
 * Autorka napísala tretiu knihu za šesť mesiacov. Ako vraví: „Písanie trojky som si najviac užila. Mala som na ňu, ak neberieme do úvahy prvú knihu, najviac času.“
 * Rukopis dopísala a odovzdala v deň svojich bakalárskych štátnic.
 * V knihe je viac priestoru pre ľúbostné problémy ako v predchádzajúcich dvoch. Autorka vypočula naliehania svojich čitateľov.